АҞӘА, ԥхынгәы 21 - Sputnik.
Марио Драги Италиа аиҳабыра рхада инапынҵақәа шышьҭеиҵо азы аҳәамаҭ ҟаиҵеит. Абри атәы аҩуеит РИА Новости
, ахада Квириналтәи ихан аҟнытә адырра шьаҭас иҟаҵаны.
Ииасыз амчыбжь азы Драги ԥхьатәара дышцо азы аҳәамҭа ҟаиҵахьан. Асеиԥш аӡбра мзызс иаман атәыла апартиақәа иреиҳау руак "Хә-еҵәак реидгыла" адгылара ахьинамҭо, игәрагаразы апарламенттә вотум иахьадымгылаз, аԥыза-министр икоманда ирыднагалаз ажәадгалақәа мап ахьырцәыркыз.
Уаанӡа Италиа аиҳабыра асенат аҟны агәрагаразы авотум аҿы абжьқәа реиҳарак аиуит. Драгии икабинети ирыдгылан рыбжьы рҭиит 95-ҩык 133-ҩык асенаторцәа рҟынтәи. Убри аан апартиа дуқәа - "Хә-еҵәак реидгыла", "Ԥхьаҟа, Италиа", "Алига" абжьыҭара зынӡагьы рхы аладмырхәӡеит.
Абри аԥхьа Британиа аԥыза-министр Борис Џьонсонгьы ԥхьатәара дышцо иҳәахьан. Ҩымш уи аԥхьа аминистрцәа реилазаара аанрыжьит 50-ҩык уи алахәылацәа. Аиҳабыра Џьонсон иполитика агәра шырымго атәы рҳәеит. Џьонсон аԥыза-министр ҿыц далырхаанӡа инапынҵақәа рынагӡара игәҭакуп.